เพิ่มโทษปรับขายสลากเกินราคา10,000 บาท
กองสลากฯแจง ปรับเงินรางวัลนำจับให้ตำรวจได้รับเงินค่าปรับตามจริงไม่เกินคดี 2,000 บาท และผู้แจ้งเบาะแสได้ 1,000 บาท
14 มิ.ย. 2562

กองสลากฯแจง ปรับเงินรางวัลนำจับให้ตำรวจได้รับเงินค่าปรับตามจริงไม่เกินคดี 2,000 บาท และผู้แจ้งเบาะแสได้ 1,000 บาท
พ.ต.อ.บุญส่ง จันทรีศรี ผู้อำนวยการสำนักงานสลากกินแบ่งรัฐบาล เปิดเผยว่า เว็บไซต์ราชกิจจานุเบกษา ได้เผยแพร่ระเบียบสำนักงานสลากกินแบ่งรัฐบาลว่าด้วยการจ่ายเงินรางวัลในการจับกุมผู้ขายสลากเกินราคา พ.ศ. 2560 ซึ่งมีการปรับปรุงรายละเอียดการจ่ายเงินรางวัลและการขายสลากเกินราคาให้เหมาะสมมากขึ้น โดยมีการเพิ่มโทษปรับการขายสลากเกินราคาจาก 2,000 บาท เป็น 10,000 บาท
สำหรับเจ้าหน้าที่จับกุมได้รับรางวัลนำจับคดี เท่ากับจำนวนเงินที่เปรียบเทียบปรับ แต่สูงสุดต้องไม่เกินคดีละ 2,000 บาท ส่วนรางวัลผู้แจ้งความนำจับได้รับคดีละ 1,000 บาท
สำหรับประชาชนที่สนใจเป็นสายลับแจ้งความนำจับ จะต้องไปแจ้งกับเจ้าหน้าที่ตำรวจ จากนั้นให้เป็นไปตามกระบวนการตามกฎหมาย และเมื่อตัดสินคดีถึงสิ้นสุด เจ้าหน้าที่ตำรวจจึงสามารถทำเรื่องรวบรวมขอเงินรางวัลนำจับ และนำเงินไปมอบให้กับสายลับผู้แจ้งเบาะแสต่อไป